অভিনেত্রী মিতা চৌধুরী মারা গেছেন
টিভি ও মঞ্চের গুণী অভিনেত্রী মিতা চৌধুরী মারা গেছেন। বৃহস্পতিবার (২৯ জুন) যুক্তরাজ্যের একটি হাসপাতালে সেখানকার স্থানীয় সময় বিকাল সাড়ে ৩টার দিকে শেষ নিশ্বাস ত্যাগ করেন। তিনি ক্যানসারে আক্রান্ত ছিলেন। তার ব্যক্তিগত ফেসবুক অ্যাকাউন্ট থেকে একটি পোস্ট দিয়ে দুঃসংবাদটি দিয়েছেন তার কন্যা নবিন।

তিনি বলেছেন,বন্ধুরা, আমি নবীন বলছি, ঘণ্টা দুয়েক আগে মা আমাদের ছেড়ে চলে গেছেন। ইন্নালিল্লাহি ওয়াইন্না ইলাইহি রাজিউন। অনুগ্রহ করে তার জন্য দোয়া করবেন। আমরা এই মুহূর্তে সবার মেসেজ-কলের জবাব দিতে পারবো না।

অভিনেত্রী ও সংসদ সদস্য সুবর্ণা মুস্তাফা তাঁর ভেরিফায়েড ফেসবুক অ্যাকাউন্টে মিতা চৌধুরীর মৃত্যুর তথ্য জানিয়েছেন। সুবর্ণা মুস্তাফা নিজের প্রথম টিভি নাটক ‘বরফ গলা নদী’তে মিতা চৌধুরীর সঙ্গে কাজ করেছিলেন বলে জানিয়ে ছবি শেয়ার করেছেন।

সত্তর-আশির দশকে নাট্যাঙ্গনের পরিচিত মুখ ছিলেন মিতা চৌধুরী। তবে দীর্ঘ দিন তিনি যুক্তরাজ্যে প্রবাসী ছিলেন। মাঝে ২০০৬ সালে দেশে ফিরে নাটকে কাজ করেছিলেন। টিভি নাটকের পাশাপাশি মঞ্চনাটকেও উল্লেখযোগ্য কাজ করেছেন তিনি। তার প্রথম ধারাবাহিকের নাম ‘শান্ত কুটির’।

শুধু টিভি নাটকই নয়, মঞ্চে ‘সূচনা’ ও ‘গুড নাইট মা’–এর মতো প্রযোজনায় নিজেকে জড়িয়েছেন। অভিনয়ের পাশাপাশি যুক্তরাষ্ট্রের নাট্যকার মারশা নরম্যানের ‘নাইট মাদার’ অবলম্বনে মিতা চৌধুরী ‘গুড নাইট মা’–এর পাণ্ডুলিপি তৈরি করেন।

বিটিভিতে মিতা চৌধুরীর প্রথম নাটক আতিকুল হক চৌধুরীর ‘আরেকটি শহর চাই’।

টিভি ও মঞ্চের গুণী অভিনেত্রী মিতা চৌধুরী মারা গেছেন। বৃহস্পতিবার (২৯ জুন) যুক্তরাজ্যের একটি হাসপাতালে সেখানকার স্থানীয় সময় বিকাল সাড়ে ৩টার দিকে শেষ নিশ্বাস ত্যাগ করেন। তিনি ক্যানসারে আক্রান্ত ছিলেন। তার ব্যক্তিগত ফেসবুক অ্যাকাউন্ট থেকে একটি পোস্ট দিয়ে দুঃসংবাদটি দিয়েছেন তার কন্যা নবিন।